Helsingin poliisi hälytettiin tänään perjantaina Kontulaan Rintinpolulla sijaitsevaan Helsingin yhteislyseoon. Sivullinen ihminen oli nähnyt, että koulun sisään meni henkilö, jolla oli päässään kommandopipo, selässään reppu ja yllään maastokuvioinen asu.

Poliisi lähti tarkastuskäynnille kouluun ja löysi sieltä tuntomerkkejä vastaavan henkilön.

Helsingin yhteislyseon vararehtorin Pia Pietikäisen mukaan oppilaat suhtautuivat tilanteeseen rauhallisesti ja suojautuivat koulun sisätiloihin protokollan mukaan.

Lopulta kävi ilmi, että kommandopipoinen henkilö oli oppilas, joka oli pukeutunut koulun halloween-juhlan pukukilpailua varten.

Poliisille tuli ilmoitus epäilyttävästi pukeutuneesta henkilöstä, joka meni sisälle kouluun Kontulassa. Poliisi tarkasti rakennuksen ja tavoitti tuntomerkkehin sopivan henkilön. Hän oli pukeutunut halloween-juhlia varten. Kyseessä siis väärä hälytys. #poliisi #Helsinki #Kontula — Helsingin poliisi (@HelsinkiPoliisi) 2. marraskuuta 2018

Poliisi on jo jutellut kommandopipoon pukeutuneen oppilaan kanssa ja kertoo, että asiassa ei ole syytä epäillä rikosta.

Pietikäisen mukaan koululla käynnistellään nyt normaalia iltapäivää ja aamupäivän tilannetta käydään vielä oppilaiden kanssa läpi.

Poliisi muistuttaa, että kun kouluissa järjestetään naamiaisjuhlia, opettajien ja oppilaiden tulisi varmistaa, etteivät ulkopuoliset säikähdä rekvisiittaa.

Poliisi on puhuttanut henkilöä. Asiassa ei ole syytä epäillä rikosta. Kun koulussa järjestetään vastaavia naamiaisjuhlia, on opettajien ja oppilaiden tärkeä varmistaa, ettei ulkopuoliset säikähdä rekvisiittaa. #poliisi #Helsinki #Kontula — Helsingin poliisi (@HelsinkiPoliisi) 2. marraskuuta 2018

Juttua korjattu 11:48. Poistettu tieto, että kyseessä olisi ollut Kontulan ala-asteen koulu.